PMIndiaData/PMIndiaSum huggingface dataset:
புவியியல், சுரங்கம் மற்றும் தாது வளங்கள் துறையில் ஒத்துழைப்புக்கு இந்தியா-ஜிம்பாப்வே இடையேயான புரிந்துணர்வு ஒப்பந்தத்திற்கு அமைச்சரவை ஒப்புதல்

புவியியல், சுரங்கம் மற்றும் தாது வளங்கள் துறையில் ஒத்துழைப்புக்கு இந்தியா-ஜிம்பாப்வே இடையேயான புரிந்துணர்வு ஒப்பந்தத்திற்குப் பிரதமர் திரு. நரேந்திர மோடி தலைமையிலான அமைச்சரவை ஒப்புதல் வழங்கியுள்ளது. இந்தப் புரிந்துணர்வு ஒப்பந்தம் ஜிம்பாப்வேயின் ஹராரேயில் நவம்பர் 3, 2018 அன்று கையெழுத்தானது. முக்கிய அம்சங்கள் வளங்கள், சட்டங்கள், கொள்கை பற்றிய தகவல் பரிமாற்றம், மேம்பாட்டு உத்திகள் குறித்த கருத்துக்களைடப் பரிமாறிக்கொள்ள கருத்தரங்குகள் நடத்துதல், இருநாடுகளுக்கும் இடையே தொழில்நுட்பப் பரிமாற்றங்களை ஊக்கப்படுத்துதல், சுரங்கங்கள் துறையில் முதலீட்டுக்காக மதிப்புக்கூட்டுதல் மற்றும் வாய்ப்புகளை மேம்படுத்துதல் ஆகியவை இந்தப் புரிந்துணர்வு ஒப்பந்தத்தின் நோக்கங்களாகும். இந்த அம்சங்கள் ஆவணப்படுத்துதல், பரவலாக்குதல் போன்ற செயல்பாடுகளை மேற்கொள்ளவும் புதிய கண்டுபிடிப்புக்கான நோக்கத்தை நிறைவேற்றவும் பயன்படும். பயன்கள் அடையாளம் காணப்பட்ட துறைகளில் ஒத்துழைப்பதற்கு இந்தியா-ஜிம்பாப்வே இடையே நிறுவன அமைப்பு முறையை உருவாக்க இந்தப் புரிந்துணர்வு ஒப்பந்தம் வழிவகுக்கும்.
புனித ரமலான் மாதத்தின் தொடக்கத்தை முன்னிட்டு பிரதமர் வாழ்த்து

இஸ்லாமியர்களின் புனித மாதமான ரமலான் மாதம் தொடங்கியதை முன்னிட்டு பிரதமர் திரு. நரேந்திர மோடி நாட்டு மக்களை வாழ்த்தினார். “புனித ரமலான மாதத்தின் தொடக்கத்தை முன்னிட்டு வாழ்த்துகள். இந்த புனித மாதம், ஒற்றுமையுணர்வு, அமைதி மற்றும் நல்லிணக்கத்தை உலகெங்கும் விரிவுபடுத்தட்டும்” என்று பிரதமர் தனது செய்தியில் குறிப்பிட்டுள்ளார்.
இந்தியா மற்றும் கனடா இடையேயான உயர்கல்வி தொடர்பான புரிந்துணர்வு ஒப்பந்தம் புதுப்பிக்கப்பட்டது.

பிரதமர் திரு நரேந்திர மோடி அவர்கள் தலைமையில் கூடிய மத்திய அமைச்சரவை, இந்தியா மற்றும் கனடா இடையே உள்ள உயர்கல்வி தொடர்பான புரிந்துணர்வு ஒப்பந்தம் புதுப்பிக்கப்பட்டதற்கு ஒப்புதல் அளித்தது. இந்த ஒப்பந்தம், இந்தியா மற்றும் கனடா இடையே ஏற்கனவே உள்ள உயர்கல்வி தொடர்பான உறவை உறுதி செய்யும். பின்னணி : ஜுன் 2010ல் இந்தியா கனடா இடையே உயர்கல்வி கூட்டுறவு தொடர்பாக ஐந்து ஆண்டுகள் அமலில் இருக்கக் கூடிய வகையில் ஒரு புரிந்துணர்வு ஒப்பந்தம் கையெழுத்தானது. ஐந்தாண்டின் இறுதியில், மேலும் ஐந்தாண்டுகளுக்கு ஒப்பந்தத்தை நீட்டிக்க, அந்த ஒப்பந்தத்தில் வகை செய்யப்பட்டிருந்தது. இந்தியா மற்றும் கனடாவில் உள்ள உயர்கல்வி நிலையங்கள் இடையே, கல்வி மற்றும் ஆராய்ச்சியில் நிலவும் ஒத்துழைப்பை மேலும் அதிகரிக்கவும், கல்வி உறவுகளை உறுதிப்படுத்தவும், இந்த ஒப்பந்தத்தை மேலும் ஐந்தாண்டுகளுக்கு நீட்டிக்க முடிவெடுக்கப்பட்டுள்ளது.
மார்ச் 27-ந் தேதி ஒலிபரப்பாக உள்ள மனதின் குரல் நிகழ்ச்சிக்கு ஆலோசனைகள் மற்றும் கருத்துக்களை மக்களிடமிருந்து கோருகிறார் பிரதமர்

பிரதமர் திரு நரேந்திர மோடி, வரும் 27-ந் தேதி ஒலிபரப்பாக உள்ள தமது மனதின் குரல் நிகழ்ச்சிக்காக பொது மக்களிடமிருந்து கருத்துக்களையும், ஆலோசனைகளையும் வரவேற்றுள்ளார். இது குறித்து அவர் வெளியிட்டுள்ள டுவிட்டர் பதிவில் கூறியிருப்பதாவது : “இந்த மாதத்தின் மனதின் குரல் நிகழ்ச்சி 27-ந் தேதி ஒலிபரப்பாக உள்ளது. எப்போதும் போல, உங்களது எண்ணங்கள் மற்றும் ஆலோசனைகளை பெறுவேன் என நான் நம்புகிறேன். அவற்றை MyGov தளத்திலோ, NaMo செயலியிலோ அல்லது 1800-11-7800 என்ற எண்ணுக்கு தொடர்பு கொண்டோ பகிர்ந்து கொள்ளுங்கள்.”
மகாராஷ்டிரா ராய்கட்டில் கட்டடம் இடிந்ததால் நேரிட்ட உயிரிழப்பு குறித்து பிரதமர் துயரம்

பிரதமர் திரு நரேந்திர மோடி, மகாராஷ்டிரா மாநிலத்தில் உள்ள ராய்கட், மஹதில் கட்டடம் இடிந்து விழுந்த விபத்தால் ஏற்பட்ட உயிரிழப்பு குறித்து துயரம் தெரிவித்துள்ளார் “மகாராஷ்டிரா மாநிலத்தில் உள்ள ராய்கட், மஹதில் கட்டடம் இடிந்து விழுந்ததை அறிந்து துயருற்றேன். இந்த விபத்தில் உயிரிழந்தவர்களின் குடும்பத்திற்கு உறுதுணையாக எனது எண்ணங்கள் உடனிருக்கின்றன. காயமடைந்தவர்கள் விரைவில் குணமடைய நான் பிரார்த்திக்கிறேன். விபத்து நடந்த இடத்தில், உள்ளூர் நிர்வாகத்தினரும், தேசிய பேரிடர் மீட்புப் படையினரும் மீட்பு நடவடிக்கைகளில் ஈடுபட்டு அனைத்து உதவிகளையும் அளித்து வருகின்றனர்” என்று பிரதமர் கூறியுள்ளார்.
தில்லியில் ஏழு குடியிருப்புப் பகுதிகளை மத்திய அரசு ஊழியர் மறு கட்டமைப்பு செய்ய மத்திய அரசு ஒப்புதல்.

பிரதமர் திரு நரேந்திர மோடி அவர்கள் தலைமையில் கூடிய மத்திய அமைச்சரவை, மத்திய அரசு ஊழியர்களுக்கான பொதுப்பிரிவு குடியிருப்பு பகுதிகளை குடியிருப்புகளை மறு கட்டமைப்பு செய்ய ஒப்புதல் அளித்தது. தேசிய கட்டிட கட்டுமானக் கழகம், சரோஜினி நகர், நேதாஜி நகர் மற்றும் நவுரோஜி நகர் ஆகிய இடங்களில் உள்ள காலனிகளையும், மத்திய பொதுப்பணித் துறை கஸ்தூர்பா நகர், தியாகராஜ் நகர், ஸ்ரீனிவாசபுரி மற்றும் முகமதுபூர் ஆகிய இடங்களில் உள்ள குடியிருப்புகளின் கட்டுமானத்தையும் ஏற்கும். தற்போது இருக்கும் 7,49 லட்சம் சதுர மீட்டர் பரப்பளவுள்ள 1 முதல் 6 வகையான 12,970 வீடுகள் 29.18 லட்சம் சதுர மீட்டரில் 25,667 வீடுகளாக கட்டப்படும், இத்திட்டத்தின் கீழ் நேதாஜி நகரில் 2.42 லட்சம் சதுர மீட்டருக்கு அலுவலகப் பயன்களுக்கான கட்டிடங்களையும் கட்டி முடிக்கப்படும். இத்திட்டத்துக்கான உத்தேச மதிப்பு, 30 ஆண்டுகளுக்கான பராமரிப்பு செலவையும் சேர்த்து 32,835 கோடியாகும். சுய முதலீட்டுத் திட்டத்தின் அடிப்படையில் இத்திட்டம் நவுரோஜி நகர் மற்றும் சரோஜினி நகர் ஆகிய இடங்களில் வணிக ரீதியான இடங்களை விற்பனை செய்வதன் மூலம் வரும நிதியில் செயல்படுத்தப்படும். இத்திட்டம் அடுத்த ஐந்தாண்டுகளில் படிப்படியாக முடிக்கப்படும். பின்னணி : தற்போது தேசிய தலைநகரில் அரசு குடியிருப்புகளுக்கான பற்றாக்குறை உள்ளது. இதன் காரணமாக அரசு அதிகாரிகள் வீடின்றி காத்திருக்கும் சூழல் ஏற்பட்டுள்ளது. இதன் காரணமாக, மத்திய நகர்ப்புற வளர்ச்சித் துறை, தற்போது உள்ள பழைய கட்டிடங்களை இடித்து விட்டு, நவீன கட்டுமான தொழில்நுட்பத்தையும், பசுமை வீட்டுத் திட்ட அடிப்படையிலும், திடக்கழிவு மேலாண்மை அடிப்படையில் தில்லி மாஸ்டர் பிளான் 2021 அடிப்படையிலும் கட்டலாம் என்று கருத்துரு அனுப்பியது.
உலக வர்த்தக அமைப்பின் அமைச்சர்கள் அளவிலான  முறைசாராக் கூட்டத்தில் பங்கேற்கும் அமைச்சர்களும் உயர்நிலைப் பிரமுகர்களும் பிரதமரைச் சந்தித்தனர்.

உலக வர்த்தக அமைப்பின் அமைச்சர்கள் அளவிலான முறைசாராக் கூட்டத்தில் பங்கேற்கும் அமைச்சர்களும் உயர்நிலைப் பிரமுகர்களும் புதுதில்லியில் இன்று பிரதமர் திரு நரேந்திரமோடியைச் சந்தித்தனர். அப்போது, நடைபெற்ற கலந்துரையாடலில், பலதரப்பு வர்த்தகம் தொடர்பான பல்வேறு அம்சங்கள் விவாதிக்கப்பட்டன. இந்த அமைச்சர்கள் அளவிலான கூட்டத்தை ஏற்பாடு செய்து நடத்தியதற்காக இந்தியாவுக்கு பல அமைச்சர்கள் பாராட்டு தெரிவித்தனர். இந்தப் பிரமுகர்களை வரவேற்ற பிரதமர், உலக வர்த்தக அமைப்பின் அமைச்சர்கள் அளவிலான முறைசாராக் கூட்டத்தில் விவாதிக்கப்படும் விஷயங்கள் ஆக்கபூர்வமாக அமையும் என்று நம்பிக்கை தெரிவித்தார். விதிகள் அடிப்படையிலான அனைத்தையும் உள்ளடக்கிய, ஒருமனதான கொள்கைகள் அடிப்படையிலான பலதரப்பு வர்த்தக முறையை செயல்படுத்துவதில், இந்தியா உறுதியுடன் இருப்பதாக பிரதமர் தெரிவித்தார். வலுவான பிணக்கு தீர்ப்பு அமைப்பு உலக வர்த்தக நிறுவனத்தின் முக்கியப் பயன்களில் ஒன்று என்று பிரதமர் கூறினார். பலதரப்பு வர்த்தக அமைப்புக்கு எதிரான சவால்களை எதிர்கொள்வது முக்கியம் என்று பிரதமர் கூறினார். தோஹா சுற்றுப் பேச்சுக்களிலும், பாலி அமைச்சர்கள் நிலையிலான கூட்டத்திலும் எடுக்கப்பட்ட முடிவுகள் இன்னும் அமல்படுத்தப்படவில்லை என்பதை அவர் குறிப்பிட்டார். மிகவும் குறைந்த வளர்ச்சியுள்ள நாடுகளுக்கான இரக்கத்தன்மை கொண்ட அணுகுமுறையின் அவசியத்தை பிரதமர் மீண்டும் வலியுறுத்தினார். இந்த முறைசாராக் கூட்டத்திற்கு இந்தியா விடுத்த அழைப்புக்கு உற்சாகமான வரவேற்பு இருந்தது குறித்து, பிரதமர் திருப்தி தெரிவித்தார். இது, பலதரப்பு தன்மை, உலக வர்த்தக அமைப்பின் கொள்கை ஆகியவற்றின் மீதான உலக நம்பிக்கையின் வெளிப்பாடு என்றும் பிரதமர் கூறினார். மத்திய வர்த்தக தொழில்துறை அமைச்சர் திரு சுரேஷ் பிரபு நிகழ்ச்சியில் பங்கேற்றார்.
இந்திய கிரிக்கெட் அணிக்கு பிரதமர் பாராட்டு

ஆஸ்திரேலியாவுக்கு எதிரான போட்டியில் வெற்றி பெற்றுள்ள இந்திய கிரிக்கெட் அணிக்கு, பிரதமர் திரு நரேந்திர மோடி பாராட்டு தெரிவித்துள்ளார். “ஆஸ்திரேலியாவில் இந்திய கிரிக்கெட் அணி வெற்றி பெற்றுள்ளது நம்மை மகிழ்ச்சிக் கடலில் ஆழ்த்தியுள்ளது. வீரர்களின் அபார ஆற்றலையும், வேட்கையையும் போட்டி முழுவதிலும் காண முடிந்தது. அதே போன்று தான் அவர்களது வானளாவிய நோக்கமும், சிறப்பான மனஉறுதியும், எடுத்துக் கொண்ட தீர்மானமும். அணியினருக்கு பாராட்டுகள் ! உங்களது வருங்கால முயற்சிகளுக்கு எனது மனமார்ந்த வாழ்த்துகள்”, என்று பிரதமர் தெரிவித்துள்ளார்.
மேகாலயா மாநிலம் ஷில்லாங்கில் பல்வேறு வளர்ச்சித் திட்டங்களின் துவக்க விழாவில் பிரதமரின் உரை

மேகாலயா ஆளுநர் பிரிகேடியர் பி.டி. மிஸ்ரா அவர்களே, முதலமைச்சர் திரு சங்மா அவர்களே, அமைச்சரவை நண்பர்கள் திரு அமித் ஷா அவர்களே, திரு சர்பானந்தா சோனோவால் அவர்களே, திரு கிரண் ரிஜிஜூ அவர்களே, திரு ஜி. கிஷன் ரெட்டி அவர்களே, திரு பி. எல். வர்மா அவர்களே, மணிப்பூர், மிசோரம், அசாம், அருணாச்சலப்பிரதேசம், திரிபுரா மற்றும் சிக்கிம் மாநில முதலமைச்சர்களே, சகோதர சகோதரிகளே! மேகாலயா, இயற்கை மற்றும் கலாச்சாரத்தில் வளமான மாநிலம் ஆகும். இந்த வளம், உங்களது விருந்தோம்பலிலும் பிரதிபலிக்கிறது. இணைப்பு, கல்வி, திறன் மற்றும் வேலைவாய்ப்பு தொடர்பான திட்டங்களைப் பெற்றிருக்கும் மேகாலய மாநில சகோதர, சகோதரிகள் அனைவருக்கும் எனது மனமார்ந்த வாழ்த்துகள். வடகிழக்கு மாநிலங்களின் வளர்ச்சிக்கு தடையாக இருந்த இடையூறுகளுக்கு கடந்த எட்டு ஆண்டுகளில் நாம் முற்றுப்புள்ளி வைத்துள்ளோம். ஊழல், ஏற்றத்தாழ்வு, தீவிரவாதம், வாக்குவங்கி அரசியல், கிடப்பில் போடப்பட்ட திட்டங்கள் முதலியவற்றைக் களைய தீவிர முயற்சிகளை நாங்கள் மேற்கொண்டு வருகிறோம். இது போன்ற பிரச்சனைகள் மிகவும் ஆழமானவை என்ற காரணத்தால், இவற்றை வேரிலிருந்து அழிப்பதற்கு நாம் அனைவரும் இணைந்து செயல்பட வேண்டும். வளர்ச்சிப் பணிகளை விரைவுப்படுத்தும் நமது முயற்சிக்கு நல்ல பலன்கள் கிடைத்துள்ளன. அது மட்டுமல்லாமல் விளையாட்டை நோக்கிய புதிய அணுகுமுறையோடு மத்திய அரசு முன்னேறி வருகிறது. நாட்டின் முதல் விளையாட்டு பல்கலைக்கழகம், வடகிழக்கு பகுதியில்தான் அமைக்கப்பட்டுள்ளது. பல்வேறு வசதிகளுடன் கூடிய அரங்கு, கால்பந்தாட்ட மைதானம், தடகள வீரர்களுக்கான களம் உட்பட 90 திட்டங்கள் வடகிழக்கு மாநிலங்களில் ஏற்படுத்தப்பட்டு வருகின்றன. கத்தாரில் வெளிநாட்டு வீரர்கள் கலந்து கொள்ளும் கால்பந்து விளையாட்டை நாம் அனைவரும் கூர்ந்து கவனித்து வருகிறோம். நமது இளைஞர்களின் சக்தியில் எனக்கு பரிபூரண நம்பிக்கை இருப்பதால், அதுபோன்ற ஓர் நிகழ்வை இந்தியாவில் நாமும் கொண்டாடும் காலம் வெகு தொலைவில் இல்லை என்பதை தீவிரமாக நம்புகிறேன். நண்பர்களே, இந்த வருடம், உள்கட்டமைப்பிற்காக மத்திய அரசு ரூ. 7 லட்சம் கோடியை செலவு செய்கிறது. 8 ஆண்டுகளுக்கு முன்பு இந்த தொகை வெறும் ரூ. 2 லட்சம் கோடியாகவே இருந்தது. தற்போது உள்கட்டமைப்பு வளர்ச்சிக்காக ஏராளமான மாநிலங்கள் போட்டி போட்டு வருகின்றன. வளர்ச்சிக்கான போட்டியைக் காண முடிகிறது. இதனால் மிக அதிக பயனடைந்து இருப்பது வடகிழக்கு பகுதிகள் தான். ரயில், விமானம் வாயிலாக மேகாலயா உள்ளிட்ட வடகிழக்கு மாகாணங்களின் இணைப்பு மேம்படுத்தப்பட்டுள்ளன. கிறிஸ்துமஸ் பண்டிகை நெருங்கி வருவதால் வடகிழக்கு பகுதியில் இருந்து நாட்டு மக்கள் அனைவருக்கும் எனது வாழ்த்துகளைத் தெரிவித்துக் கொள்ள விரும்புகிறேன். உங்கள் அனைவருக்கும் மீண்டும் ஒருமுறை எனது மனமார்ந்த நல்வாழ்த்துகள். பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
1919-ல் இதே நாளில் ஜாலியன்வாலாபாகில் உயிர்த்தியாகம் செய்தோருக்குப் பிரதமர் அஞ்சலி செலுத்தியுள்ளார்

1919-ல் இதே நாளில் ஜாலியன்வாலாபாகில் உயிர்த்தியாகம் செய்தோருக்குப் பிரதமர் திரு நரேந்திர மோடி அஞ்சலி செலுத்தியுள்ளார். புதுப்பிக்கப்பட்ட ஜாலியன்வாலாபாக் நினைவு வளாகத்தின் தொடக்க நிகழ்வில் கடந்த ஆண்டு நிகழ்த்திய உரையையும் திரு மோடி பகிர்ந்துள்ளார். டுவிட்டரில் பிரதமர் கூறியிருப்பதாவது; “1919-ல் இதே நாளில் ஜாலியன்வாலாபாகில் உயிர்த்தியாகம் செய்தோருக்கு அஞ்சலி. இவர்களின் இணையற்ற துணிவும், தியாகமும் வரும் தலைமுறைகளுக்கு உத்வேகம் அளிப்பதாக இருக்கும். புதுப்பிக்கப்பட்ட ஜாலியன்வாலாபாக் நினைவு வளாகத்தின் தொடக்க நிகழ்வில் கடந்த ஆண்டு நிகழ்த்திய எனது உரையைப் பகிர்ந்துள்ளேன். https://t.co/zjqdqoD0q2"
இமாச்சல் தினத்தன்று பிரதமரின் செய்தி

75வது அமைப்பு தினத்தன்று இமாச்சல பிரதேச மக்களுக்குத் தமது செய்தியில் பிரதமர் திரு நரேந்திர மோடி வாழ்த்து தெரிவித்துள்ளார். சுதந்திரத்தின் 75வது ஆண்டும் அமைப்பு தினத்தின் 75வது ஆண்டும் ஒரே நேரத்தில் வந்திருப்பது மகிழ்ச்சி என்றும் அவர் குறிப்பிட்டார். சுதந்திரத்தின் 75 ஆவது ஆண்டுப் பெருவிழாவின் போது வளர்ச்சியின் பயனை இம்மாநிலத்தின் அனைத்துக் குடிமக்களுக்கும் கொண்டு செல்ல உறுதியேற்றிருப்பதாக அவர் கூறினார். தனிப்பட்ட முறையிலான குறிப்பு ஒன்றை தெரிவித்த பிரதமர், திரு அடல் பிகாரி வாஜ்பாய் எழுதிய கவிதையை மேற்கோள் காட்டினார். உறுதியான துடிப்புமிக்க மக்களைக் கொண்ட இந்த அழகான மாநிலத்துடன் தமது நீண்டகால தொடர்பையும் அவர் நினைவுகூர்ந்தார். 1948ல் இதன் உருவாக்க காலத்தில் இந்த மலை மாநிலம் கொண்டிருந்த சவால்களை நினைவுகூர்ந்த பிரதமர், இமாச்சலப் பிரதேச மக்கள் சவால்களை வாய்ப்புகளாக மாற்றியதற்குப் பாராட்டு தெரிவித்தார். தோட்டக்கலை, உபரி மின்சாரம், எழுத்தறிவு விகிதம், கிராமப்புற சாலைத் தொடர்பு, குடிநீர் குழாய், அனைத்து வீடுகளுக்கும் மின்சாரம் என்ற மாநிலத்தின் சாதனைகளை அவர் பாராட்டினார். கடந்த 7-8 ஆண்டுகளில் இந்த சாதனைகளை உருவாக்குவதற்கு மேற்கொள்ளப்பட்ட முயற்சிகளை அவர் கோடிட்டுக் காட்டினார். ஜெயராம் அவர்களின் இளம் தலைமைத்துவத்தின் கீழ் 'இரட்டை எஞ்சின் அரசு' கிராமப்புற சாலைகளை நீடித்தல், நெடுஞ்சாலைகளை விரிவாக்குதல், ரயில்வே இணைப்புகளை அதிகரித்தல் போன்ற முயற்சிகளை மேற்கொண்டு அதன் பயனை இப்போது கண்கூடாக காண்கிறோம். போக்குவரத்துத் தொடர்புகள் சிறப்பாக அமைந்த நிலையில் ஏமாற்றத்தின் சுற்றுலா புதிய பகுதிகளுக்கும் புதிய பிராந்தியங்களுக்கும் சென்றுள்ளது" என்று பிரதமர் கூறினார். சுற்றுலாவில் ஏற்பட்டுள்ள முன்னேற்றங்களையும், புதிய வாய்ப்புகளின் வாசல்களையும் உள்ளூர் மக்களுக்கான வேலை வாய்ப்பையும் பிரதமர் எடுத்துரைத்தார். பெருந்தொற்று காலத்தில் திறமையுடனும் துரிதமாகவும் தடுப்பூசி செலுத்தியது பற்றி பேசியதன் மூலம் சுகாதார துறையின் முன்னேற்றத்தை அவர் சிறப்புடன் குறிப்பிட்டார். இமாச்சலப் பிரதேசத்தின் முழுத் திறனையும் வெளிக்கொண்டு வருவதற்குக் கடின உழைப்பின் தேவையைப் பிரதமர் வலியுறுத்தினார். அமிர்த காலத்தில் சுற்றுலா, உயர்கல்வி, ஆராய்ச்சி, தகவல் தொழில்நுட்பம், உயிரி தொழில்நுட்பம், உணவு பதப்படுத்துதல், இயற்கை வேளாண்மை ஆகிய துறைகளில் பணிகளை முன்னெடுத்துச் செல்லவேண்டியது அவசியம் என்றும் அவர் கூறினார். இந்த ஆண்டின் பட்ஜெட்டில் அறிவிக்கப்பட்டுள்ள துடிப்புமிக்க கிராமம் என்ற திட்டம் இமாச்சலப் பிரதேசத்திற்கு நல்ல பயனை அளிக்கும் என்று அவர் கூறினார். போக்குவரத்து தொடர்பு அதிகரித்திருப்பது, வனங்கள் செழுமையாகியிருப்பது, தூய்மை, இந்த முயற்சிகளில் மக்களின் பங்களிப்பு ஆகியவற்றையும் அவர் தொட்டுக்காட்டினார். முதலமைச்சரும் அவரது குழுவினரும் மத்திய அரசின் நலத்திட்டங்களை குறிப்பாக சமூக பாதுகாப்பு திட்டங்களை விரிவாக்கி இருப்பதற்காக பிரதமர் பாராட்டு தெரிவித்தார். "நேர்மையான தலைமைத்துவம், அமைதி விரும்பும் சூழல், ஆண் மற்றும் பெண் தெய்வங்களின் ஆசீர்வாதங்கள், இமாச்சல் மக்களின் கடின உழைப்பு இவை அனைத்தும் ஒப்பில்லாதவை. துரித வளர்ச்சிக்குத் தேவைப்படும் அனைத்தையும் இமாச்சல் கொண்டிருக்கிறது என்று கூறி திரு மோடி உரையை நிறைவு செய்தார்.
கேதார்நாத்திற்கு பிரதமர் விஜயம், கட்டமைப்புத் திட்டங்களுக்கு அடிக்கல் நாட்டினார்

பிரதமர் திரு. நரேந்திர மோடி இன்று உத்தராகண்ட் மாநிலம் கேதார்நாத் பயணம் மேற்கொண்டார். கேதார்நாத் கோவிலில் அவர் வழிபட்டார். ஐந்து கட்டமைப்பு மற்றும் வளர்ச்சித் திட்டங்களுக்கு அவர் அடிக்கல் நாட்டினார். மந்தாகிரி ஆற்றில் தடுப்புச் சுவர் மற்றும் மலைக்கணவாய் அமைப்பது; சரஸ்வதி ஆற்றில் மலைக்கணவாய் மற்றும் தடுப்புச் சுவர் அமைப்பது; கேதார்நாத் கோயிலுக்கு பிரதான அணுகுபாதை அமைத்தல்; சங்கராச்சாரியா குடில் மற்றும் சங்கராச்சாரியா அருங்காட்சியகம் அமைத்தல்; மற்றும் கேதார்நாத் புரோஹித்களுக்கு வீடுகள் உருவாக்குதல் ஆகிய திட்டங்கள் இதில் அடங்கும். கேதார்புரி மறுகட்டுமானத் திட்டம் பற்றி பிரதமரிடம் விளக்கப்பட்டது. பின்னர் அங்கு ஏற்பாடு செய்யப்பட்டிருந்த பொதுக்கூட்டத்தில் மக்கள் மத்தியில் உரையாற்றிய பிரதமர், தீபாவளிக்கு அடுத்த நாளில் கேதார்நாத் வந்திருப்பது மகிழ்ச்சி அளிப்பதாகத் தெரிவித்தார். குஜராத்தில் புத்தாண்டு தொடக்க கொண்டாட்டம் இன்று தொடங்குவதாக அவர் தெரிவித்தார். உலகெங்கும் உள்ள குஜராத்தியர் அனைவருக்கும் அவர் தனது வாழ்த்துகளைத் தெரிவித்துக் கொண்டார். மக்களுக்கு ஆற்றும் சேவை கடவுளுக்கு செய்யும் சேவை என்று குறிப்பிட்ட பிரதமர், 2022ல் சுதந்திரத்தின் 75வது ஆண்டு வருவதற்குள் வளர்ச்சியடைந்த இந்தியாவை உருவாக்குவது என்ற கனவை நனவாக்குவதில் முழு உறுதியுடன் இருப்பதாகத் தெரிவித்தார். 2013 ஆம் ஆண்டில் நிகழ்ந்த பேரழிவை நினைவுபடுத்திய பிரதமர், குஜராத்தின் முதல்வர் என்ற முறையில், பாதிக்கப்பட்டவர்களுக்கு அனைத்து உதவிகளையும் செய்வதற்கு தாம் முன்வந்ததாகத் தெரிவித்தார். மறுகட்டுமான முயற்சியில் குஜராத் மாநில அரசின் மூலம் ஆதரவு அளித்தது பற்றியும் அவர் குறிப்பிட்டார். கேதார்நாத்தில் நடைபெறும் பணிகளைப் பார்த்தால், “புனிதத் தலம்” என்பது எப்படி – யாத்ரிகர்களுக்கான வசதிகள் மற்றும் குருமார்கள் நலன் என இரண்டு அம்சங்களிலும் – முன்மாதிரியாக இருக்க வேண்டும் என்பதை மற்றவர்கள் அறிந்து கொள்ள முடியும் என்றும் பிரதமர் கூறினார். கேதார்நாத்தில் உருவாக்கப்படும் கட்டமைப்பு வசதிகள் நல்ல தரமானதாக இருக்கும் என்றும் தெரிவித்தார். அது நவீனமாக இருப்பதுடன், பாரம்பரியமான நடைமுறைகளைப் பாதுகாத்து, சுற்றுச்சூழல் பாதிக்கப்படாமல் இருப்பதை உறுதி செய்வதாகவும் இருக்கும் என்று பிரதமர் கூறினார். ஆன்மிகம், சாகசம் மற்றும் சுற்றுலா அம்சங்களில், இயற்கை நேசிப்பவர்களுக்கு ஏராளமான விஷயங்களை அளிக்கும் தன்மைகள் கொண்டதாக இமயமலைப் பகுதி உள்ளது என்று பிரதமர் திரு. நரேந்திர மோடி தெரிவித்தார். இமயமலைப் பகுதியில் உள்ள விஷயங்களைக் கண்டு உணர்ந்து கொள்வதற்கு ஒவ்வொருவரும் முன்வர வேண்டும் என்று அவர் அழைப்பு விடுத்தார். உத்தராகண்ட் மாநில ஆளுநர் டாக்டர் கே.கே. பால், உத்தராகண்ட் முதல்வர் திரு. திரிவேந்திர சிங் ரவாத் ஆகியோரும் நிகழ்ச்சியில் கலந்து கொண்டனர்.
லோஹ்ரி பண்டிகையை முன்னிட்டு நாட்டு மக்களுக்கு பிரதமர் வாழ்த்து

லோஹ்ரி பண்டிகையை முன்னிட்டு நாட்டு மக்களுக்கு பிரதமர் திரு நரேந்திர மோடி தமது வாழ்த்துகளைத் தெரிவித்துள்ளார். அவர் வெளியிட்டுள்ள வாழ்த்துச் செய்தியில், “இனிய லோஹ்ரி திருநாள் வாழ்த்துகள்! எங்கும் மகிழ்ச்சியும், நல்ல உடல் நலனும் நிலவ நாம் பிரார்த்தனை செய்கிறோம்.‌ இந்த சிறப்பான தருணத்தில் அனைவரிடமும் அன்பும், இரக்கமும் பரவட்டும்”, என்று குறிப்பிட்டுள்ளார்.
இந்திய கட்டமைப்பு நிதி நிறுவனத்திற்கு ஏற்கனவே வழங்கப்பட்ட முதலீட்டு நிதிக்கு மத்திய அமைச்சரவை ஒப்புதல்

இந்திய கட்டமைப்பு நிதி நிறுவனத்திற்கு முதலீட்டு தொகையாக ரூ.2600 கோடிக்கு ஏற்கனவே வழங்கப்பட்ட அனுமதிக்கு பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. 2007 – 2008ம் நிதி ஆண்டில் இருந்து 2012 – 2013 வரையிலான மானிய கோரிக்கையின் அடிப்படையில் நிறுவனத்தின் எதிர்கால வளர்ச்சிக்கு ஆதரவு அளிக்கும் வகையில் இது வழங்கப்பட்டுள்ளது. மானிய கோரிக்கையின் ஒப்புதலினாலும் நிதி அமைச்சரின் ஒப்புதலினாலும் நிறுவனத்தின் எதிர்கால வளர்ச்சிக்காக இந்த முதலீட்டு தொகை வழங்கப்பட்டது. பின்னணி: முழுக்க முழுக்க இந்திய அரசிற்கு சொந்தமான இந்திய கட்டமைப்பு நிதி நிறுவனம் 2006ம் ஆண்டு ஜனவரி மாதம் 5ம் தேதி நிறுவப்பட்டது. நிறுவனங்கள் சட்டம் 1956ன் அடிப்படையில் இந்த நிறுவனம் துவக்கப்பட்டது. ரூ.1000 கோடி முதலீட்டில் துவக்கப்பட்ட இந்நிறுவனம் 2006 ஆண்டு ஏப்பரல் முதல் செயல்பட துவங்கியது. இந்திய கட்டமைப்பு நிதி நிறுவனம் செயல்படுத்ததக்க உள்கட்டமைப்பு திட்டங்களுக்கு தேவையான நீண்டகால கடன் உதவிகளை அளிக்கிறது. •••••••
பிரதமர் மோடி குஷிநகரில் உள்ள மஹாபரி நிர்வாணா ஸ்தூபியில் வழிபாடு செய்தார்

2566-வது புத்த பூர்ணிமா விழா நேற்று கொண்டாடப்பட்டது. இதையொட்டி உத்தரபிரதேச மாநிலம் குஷிநகரில் உள்ள மஹாபரி நிர்வாணா ஸ்தூபியில் பிரதமர் மோடி நேற்று மாலை வழிபாடு செய்தார். முன்னதாக நேபாளத்தின் லும்பினி நகரில் அமைக்கப்பட்டு வரும் இந்திய சர்வதேச வழிபாட்டு மற்றும் யோகா மையத்துக்கு, நேபாள பிரதமர் ஷேர் பகதூர் தூபாவும், இந்திய பிரதமர் மோடியும் அடிக்கல் நாட்டினர். பிரதமர் மோடி டுவிட்டர் செய்தியில் குறிப்பிட்டிருப்பதாவது , குஷி நகரின் மஹாபரி நிர்வாணாஸ்தூபியில் வழிபாடு செய்தேன். எங்களின் அரசு குஷிநகரின் உள்கட்டமைப்பு வசதிகளை மேம்படுத்துவதற்க்கு பல்வேறு முயற்சிகளை எடுத்து வருகிறது. இதனால் பல்வேறு நாடுகளைச் சேர்ந்த ஏராளமான சுற்றுலா பயணிகளும், யாத்ரீகர்களும் இங்கு குஷிநகருக்கு வருகை தருவார்கள்.
திருமிகு பாகீரதி அம்மாவின் மறைவிற்கு பிரதமர் இரங்கல்

மரியாதைக்குரிய திருமிகு பாகீரதி அம்மாவின் மறைவிற்கு பிரதமர் திரு நரேந்திர மோடி மரியாதை செலுத்தி, ஆழ்ந்த இரங்கலைத் தெரிவித்துள்ளார். “மரியாதைக்குரிய திருமிகு பாகீரதி அம்மாவிற்கு எனது அஞ்சலியை செலுத்துகிறேன்.அவரது வாழ்க்கைப் பயணத்தில் இருந்து கற்றுக் கொள்வதற்கு ஏராளமான விஷயங்கள் இருக்கின்றன, குறிப்பாக, புதிய விஷயங்களைக் கற்பதில் அவர் எப்போதும் கொண்டிருந்த ஆர்வம். அவரது மறைவினால் மிகவும் வேதனை அடைந்தேன். அன்னாரது குடும்பத்தினருக்கும், ஆதரவாளர்களுக்கும் இரங்கல்கள். ஓம் சாந்தி”, என்று பிரதமர் தமது சுட்டுரைச் செய்தியில் கூறியுள்ளார்.
குருநானக் பிறந்த நன்நாளை முன்னிட்டு அனைவருக்கும் பிரதமர் வாழ்த்து

குருபுரப் என்றழைக்கப்படும் குருநானக் அவர்களின் பிறந்த நன்நாளை முன்னிட்டு அனைவருக்கும் பிரதமர் திரு நரேந்திர மோடி வாழ்த்து தெரிவித்தார். “ਸਿੱਖ ਧਰਮ ਦੇ ਮੋਢੀ ਸ੍ਰੀ ਗੁਰੂ ਨਾਨਕ ਦੇਵ ਜੀ ਦੇ ਪ੍ਰਕਾਸ਼ ਗੁਰਪੁਰਬ ਦੀਆਂ ਸਾਰਿਆਂ ਨੂੰ ਲੱਖ-ਲੱਖ ਵਧਾਈਆਂ। ਉਨ੍ਹਾਂ ਨੇ ਹਮੇਸ਼ਾ ਖੁਸ਼ਹਾਲ ਜੀਵਨ, ਏਕਤਾ ਵਿੱਚ ਰਹਿਣ ਅਤੇ ਸੱਚ ਦੇ ਮਾਰਗ ਤੇ ਚੱਲਣ ਲਈ ਪ੍ਰੇਰਿਆ। “அனைவருக்கும் குருபுரப் வாழ்த்துகள். புண்ணிய புருஷன் குரு நானக்கின் எழுச்சியூட்டும் போதனைகள் நமக்கு வளமான மற்றும் இணக்கமான சமூகத்திற்கு வழிகாட்டட்டும்” என்று பிரதமர் குறிப்பிட்டுள்ளார்.
காமன்வெல்த் போட்டிகளில் குத்துச்சண்டையில் வெள்ளிப் பதக்கம் வென்ற சாகர் அலாவத்திற்கு பிரதமர் வாழ்த்து

பர்மிங்ஹாம் காமன்வெல்த் போட்டிகள், 2022-இல் குத்துச்சண்டையில் வெள்ளிப் பதக்கம் வென்ற சாகர் அலாவத்திற்கு பிரதமர் திரு நரேந்திர மோடி வாழ்த்து தெரிவித்துள்ளார். ட்விட்டர் பதிவில் பிரதமர் தெரிவித்ததாவது: “சாகர் அலாவத் சிறப்பாக விளையாடினார்! காமன்வெல்த் போட்டிகளில் குத்துச்சண்டையில் வெள்ளிப் பதக்கம் வென்ற சாகர் அலாவத்திற்கு வாழ்த்துகள். விளையாட்டில் இந்தியாவின் ஆற்றல் சக்திகளுள் ஒருவராக விளங்கும் அவரது வெற்றி, இளைய தலைமுறை குத்துச்சண்டை வீரர்களுக்கு ஊக்கமளிக்கும். வரும் காலங்களில் இந்தியாவிற்கு அவர் தொடர்ந்து பெருமை தேடித் தரட்டும். #Cheer4India”
பயங்கரவாதத்துக்கான நிதியை தடுப்பது தொடர்பான மூன்றாவது மாநாடு: ‘பயங்கரவாதத்திற்கு நிதி வழங்கக்கூடாது’  என்ற தலைப்பிலான அமைச்சர்கள் நிலையிலான மாநாட்டில் நவம்பர் 18-ல் பிரதமர் தொடக்க உரை ஆற்றுகிறார்

நவம்பர் 18-ம் தேதி காலை 9:30 மணிக்கு புததில்லியில் உள்ள ஹோட்டல் தாஜ் பேலஸில் நடைபெறும் 'பயங்கரவாதத்திற்கு நிதி வழங்கக்கூடாது' என்ற, பயங்கரவாத எதிர்ப்புக்கான நடவடிக்கைகள் தொடர்பான அமைச்சர்கள் நிலையிலான மாநாட்டில் பிரதமர் திரு நரேந்திர மோடி தொடக்க உரையாற்றுகிறார். நவம்பர் 18 மற்றும் 19 தேதிகளில் ஏற்பாடு செய்யப்பட்டுள்ள இந்த இரண்டு நாள் மாநாட்டில், பயங்கரவாதத்திற்கு எதிரான நடவடிக்கைகள், பயங்கரவாதத்தைத் தடுப்பதற்கான நிதியுதவி மற்றும் அதிகரிக்கும் சவால்களை எதிர்கொள்ளத் தேவையான நடவடிக்கைகள் குறித்து விவாதிக்கப்படும். தற்போதைய சர்வதேச செயல்திறனைப் பற்றி விவாதிக்க, பங்கேற்கும் நாடுகள் மற்றும் அமைப்புகளுக்கு இது ஒரு தனித்துவமான தளத்தை வழங்கும். இந்த மாநாடு முந்தைய இரண்டு மாநாடுகளின் மூலம் (ஏப்ரல் 2018-ல் பாரிஸில் நடந்த மாநாடு மற்றும் நவம்பர் 2019- ல் மெல்போர்னில் நடந்த மாநாடு) பெற்ற பலன்கள் மற்றும் அனுபவங்களின் அடிப்படையில் நடத்தப்படும். பயங்கரவாதிகளுக்கு நிதி வழங்குவதை தடுப்பதற்கும், சம்பந்தப்பட்ட அதிகார வரம்புப் பகுதிகளை அணுகுவதற்கான உலகளாவிய ஒத்துழைப்பை மேம்படுத்தும் நோக்கிலான செயல்பாடுகள் குறித்தும் இதில் விவாதிக்கப்படும். அமைச்சர்கள், பல்வேறு அமைப்புகளின் தலைவர்கள் மற்றும் நிதி நடவடிக்கை பணிக்குழு பிரதிநிதிகள் குழுவின் தலைவர்கள் உட்பட உலகம் முழுவதிலுமிருந்து சுமார் 450 பிரதிநிதிகள் இந்த இரண்டு நாள் மாநாட்டில் கலந்துகொள்வார்கள். இந்த மாநாட்டின் போது, 'பயங்கரவாதம் மற்றும் பயங்கரவாத நிதியுதவிக்கான உலகளாவிய போக்குகள்', 'பயங்கரவாதத்திற்கான முறையான மற்றும் முறைசாரா நிதிகளின் பயன்பாடு', 'வளர்ந்து வரும் தொழில்நுட்பங்கள் மற்றும் பயங்கரவாதத்திற்கான நிதி' ‘பயங்கரவாதத்திற்கு நிதி அளிப்பதை தடுப்பது தொடர்பான சவால்களில் சர்வதேச ஒத்துழைப்பு’ ஆகிய நான்கு அமர்வுகளில் இந்த மாநாட்டில் விவாதங்கள் நடைபெறவுள்ளன.
இதர பிற்படுத்தப்பட்டோர் (ஓ.பி.சி.) உட்பிரிவு பற்றி ஆராய  ஆணையம் அமைக்க அமைச்சரவை ஒப்புத்ல்

பிரதமர் திரு. நரேந்திர மோடி தலைமையில் இன்று நடைபெற்ற மத்திய அமைச்சரவை கூட்டம் அரசியல் சட்ட விதி 340ன் கீழ் இதர பிற்படுத்தப்பட்ட வகுப்பினரில் உட் பிரிவுகள் விவகாரம் குறித்து ஆராய ஆணையம் ஒன்றை அமைக்கும் யோசனைக்கு ஒப்புதல் அளித்தது. ஆணையத்தின் தலைவர் நியமிக்கப்படும் நாளில் இருந்து இந்த 12 வாரங்களில் ஆணையம் தனது அறிக்கையை சமர்ப்பிக்க வேண்டும். இந்த ஆணையம் இதர பிற்படுத்தப்பட்டவர்களின் உட்பிரிவை ஆராயும் குழு என அறியப்படும். இந்த ஆணையத்தின் ஆய்வு வரம்புகள் வருமாறு: (i) இதர பிற்படுத்தப்பட்ட பிரிவினரின் மத்திய பட்டியலில் இணைக்கப்பட்ட சாதிகள் / வகுப்புகள் இடையே இட ஒதுக்கீட்டின் பயன்களை சம அளவில் விநியோகிப்பது குறித்து ஆராயும். (ii) இத்தகைய இதர பிற்படுத்தப்பட்ட பிரிவினரின் உட் பிரிவுகளுக்கான நுணுக்கம், வழிவகை, விதிகள் மற்றும் அளவீடுகளை உருவாக்குவது மற்றும் (iii) சம்பந்தப்பட்ட சாதி/வகுப்புகள்/சார் சாதிகள்/இதர பிற்படுத்தப்பட்ட வகுப்புகளின் மையப் பட்டியலில் உள்ள பொருள் ஆகியவற்றை அடையாளம் காணும் பணியை மேற்கொள்வதுடன் அவற்றை சம்பந்தப்பட்ட உட் பிரிவுகளில் வகைப்படுத்துவது 16.11.1992 தேதியிட்ட wpc எண் 930/1990 (இந்திரா சாஹ்னி உள்ளிட்டவர்கள் எதிர இந்திய அரசு) வழக்கில் உச்சநீதிமன்றம் பிற்படுத்தப்பட்ட வகுப்பினரை பிற்படுத்தப்பட்ட வகுப்பினர் அல்லது மிகவும் பிற்படுத்தப்பட்ட வகுப்பினராக அரசு வகைப்படுத்த அரசியல் சட்ட அல்லது சட்ட்த் தடையேதும்ம் இல்லை என்றும், அரசு வகைப்படுத்த விரும்பினால் அதற்கு சட்டரீதியான தடை ஏதும் இல்லை என்றும் கூறியிருந்தது. ஆந்திரப் பிரதேசம், தெலங்கானா, புதுச்சேரி, கர்நாடகா, அரியானா, ஜார்க்கண்ட், மேற்கு வங்கம், பீகார், மகாராஷ்டிரா மற்றும் தமிழ்நாடு ஆகிய ஒன்பது மாநிலங்கள் ஏற்கனவே இதர பிற்படுத்தப்பட்ட வகுப்பினர் உட்பிரிவு பகுப்புப் பணியை மேற்கொண்டுள்ளன.